钦定古今图书集成/明伦汇编/官常典/第398卷 > 吕经
## 钦定古今图书集成/明伦汇编/官常典/第398卷 > 吕经

按《明外史》本传：“经字道夫，陕西宁州人。正德三年进
士。授礼科给事中。九年，乾清宫灾，经上疏极论义子、
番僧、边帅之害。屡迁吏科都给事中，复极论马昂女
弟入宫事，且引吕不韦为鉴，又劾方面最贪暴者四
人，群小咸恶，遂谪为蒲州同知。又以事忤中官黄玉，
诬劾系狱。世宗即位，擢山东参政。嘉靖十三年，累官”
右副都御史，巡抚辽东。故事，每军一佐以馀丁三，每
马一给牧地五十亩。经损馀丁之二，编入《均徭册》，尽
夺牧地还官。又役军筑边墙，督趣过当。诸军入经府，
乞罢役。都指挥刘尚德叱之不退。经呼左右搒诉者
卒遂争殴尚德，经窜花马寺幽室中。乱卒遂毁府门，
火《均徭册》，搜得经，裂其冠裳，执副都司署。帝诏经还
朝。都指挥袁璘将克诸军草价，为办装卒复执经，裸
而寘之狱。寻揭标于经与璘之首，游遍诸城门，且行
且批其颊。胁镇守中官王纪等奏经十一罪。帝逮经。
乱卒，复寘官校于狱，久之始解。经下诏狱，谪戍茂州，
数年释还。隆庆初，复官卒。乱卒为曾铣所定，见《铣传》。